Tema:  Administrarea tranzacțiilor. Proprietățile tranzacțiilor. Controlul executării tranzacțiilor. Comenzile COMMIT și ROLLBACK.
O tranzacţie (transaction), este o unitate logică de prelucrare indivizibilă (atomică) a datelor unei baze de date prin care se asigură consistenţa acesteia.  
În principiu, orice execuţie a unui program care accesează o bază de date poate fi considerată o tranzacţie, dacă baza de date este într-o stare consistentă atât înainte cât şi după execuţie. 
O tranzacţie trebuie să asigure consistenţa bazei de date indiferent dacă a fost executată individual sau concurent cu alte tranzacţii precum şi în condiţiile în care au apărut defecte ale sistemului hardware în cursul execuţiei tranzacţiei.  
Se va studia problema consistenței bazelor de date pe exemplul unui sistem de rezervare a locurilor la curse aeriene. Un număr mare de agenţi de vânzări vor accesa relaţiile care memorează datele de rezervare şi vânzare a biletelor de avion. 
De exemplu, vor exista relaţiile:  

CURSE(IdCursa, AeroportPlecare, AeroportSosire, Data, NrLocuriLibere)  PASAGERI(IdPasager, Nume, Prenume, Adresa, NrCreditCard)  
REZERVARI(IdRezervare, IdPasager, IdCursa)  
FACTURI(IdFactura, IdPasager, DataFacturarii, Pret)  

Cheile primare şi străine au fost marcate conform convenţiilor care au mai fost folosite şi în secţiunile precedente, iar semnificaţia atributelor acestor relaţii este destul de clar exprimată chiar prin numele lor. Detalii ca: tipul locului rezervat (turist, business etc), reduceri de plată a biletului (bilet copil etc.), mai multe rezervări făcute de acelaşi client, intervalul de timp dintre rezervare şi cumpărarea biletului, posibilitatea ca o rezervare să fie anulată etc., au fost ignorate, dat fiind că nu modifică fondul problemei de consistenţă a bazei de date.  
Atunci când un agent de vânzări rezervă un loc la o cursă şi vinde biletul corespunzător, se efectuează mai multe operaţii: 
1. Se inserează o linie nouă în tabelul PASAGERI, care conţine datele pasagerului.  
2. Dacă există locuri libere la cursa dorită, atunci se face propriu-zis rezervarea, prin inserarea unei linii noi în tabelul REZERVARI, linie care conţine numărul de identificare al pasagerului, numărul de identificare al cursei şi (eventual) numărul locului rezervat, altfel, rezervarea este imposibilă.  
3. La achitarea biletului se inserează o linie în tabelul FACTURI. Această înregistrare este folosită pentru a tipări o factură, care va fi folosită pentru plata în numerar sau va fi trimisă companiei de cărţi de credit.  
4. Se emite (tipăreşte) biletul (pornind de la datele din rezervare şi factura corespunzătoare).  
Dacă sistemul se defectează după ce s-a executat pasul 2, sa făcut o rezervare, dar biletul nu a fost facturat şi nici emis. Mai rău, dacă defecţiunea are loc după ce s-a executat pasul 3, atunci clientului i se trimite factura, dar el nu a primit biletul. Astfel de situaţii sunt, bineînţeles, inacceptabile.  
Chiar dacă nu se defectează sistemul, pot să apară probleme dacă baza de date este accesată concurent de mai mulţi utilizatori. De exemplu, dacă doi agenţi de vânzări atribuie acelaşi loc la doi pasageri diferiţi, atunci vor fi probleme la îmbarcarea pasagerilor.  
Dacă toate acţiunile aferente unei rezervări ar fi grupate ca o operaţie indivizibilă (atomică), o parte din problemele arătate mai sus ar dispărea. 
O operaţie indivizibilă de acces la baza de date este numită tranzacţie şi ea fie execută cu succes toate acţiunile şi se termină cu o validare a modificărilor efectuate asupra bazei de date (commit), fie nu poate efectua (din diferite motive) toate acţiunile şi este abandonată şi anulată (abort, rollback).  
În cazul în care o tranzacţie a efectuat cu succes toate acţiunile şi este validată, în momentul validării toate modificările efectute asupra bazei de date devin permanente (durabile), vor fi vizibile altor tranzacţii şi nu mai pot fi anulate. Până în momentul validării, modificările efectuate de tranzacţie au un caracter provizoriu, nu sunt vizibile altor tranzacţii şi pot fi oricând revocate (anulate).  
În cazul abandonării unei tranzacţii, execuţia acesteia este oprită şi efectele tuturor acţiunilor executate până în momentul abandonării sunt anulate, astfel încât baza de date este adusă în starea de dinaintea lansării tranzacţiei. 
O tranzacţie poate fi considerată ca o succesiune de instrucţiuni SQL executate de un singur utilizator (instrucţiuni de consultare şi modificare a bazei de date). Execuţia operaţiilor de modificare a unei baze de date trebuie controlată, deoarece există unele succesiuni de operaţii care trebuie să fie executate obligatoriu împreună pentru a se păstra consistenţa bazei de date (ex. transferul unei cantităţi monetare dintr-un cont în alt cont). Serverul de date trebuie să garanteze că execuţia intrucţiunilor grupate într-o tranzacţie se poate realiza în întregime. Dacă cel putin una din operaţii nu se poate executa, atunci trebuie anulate toate operaţiile din tranzacţie.
După execuţia întregii liste de operaţii dintr-o tranzacţie trebuie precizat că operaţiile de modificare trebuie anulate sau trebuie păstrate.
Fiecare server de date trebuie să aibă şi facilităţi de recuperare la erorile care pot să afecteze baza de date.
Tipuri de erori:
· Erori ale utilizatorilor, de ex. ştergerea (din greşeală) a unui tabel. Se poate reveni la situaţia existentă înainte de execuţia operaţiei de ştergere.
· Eroare la execuţia unei instrucţiuni sql (eroare de sintaxă, sau nu există drepturi suficiente). Efectul instrucţiunilor anterioare celei care a generat eroarea (dacă eventual unele date au fost deja schimbate) este automat anulat.
· Un utilizator nu mai poate continua activitatea la server (apare o deconectare a acestuia). In acest caz un proces Oracle (PMON sau SQL*Net) detectează situaţia şi anulează efectul tranzacţiei neterminate.
· Erori hardware care generează întreruperea activităţii la server. La reluarea activităţii se analizează tranzacţiile nefinalizate şi se anulează efectul acestora (se folosesc fişiere redo log).
· Distrugerea suportului bazei de date. Se poate folosi o salvare anterioară a bazei de date şi eventuale fişiere redo log arhivate.
Rolul tranzacţiilor:
· Recuperarea la erori
· Controlul accesului concurent
O tranzacţie trebuie să respecte cele patru proprietăţi (ACID):
1. Atomică - şirul de modificări efectuate într-o tranzacţie este indivizibil, deci aceste modificări (incluse în tranzacţie) fie sunt executate împreună, fie sunt anulate (se comportă ca o singură operaţie).
2. Consistentă - modificările din tranzacţie preiau o bază de date consistentă şi o predau, la final, tot într-o stare consistentă (sunt respectate toate restricţiile definite pentru baza de date).
3. Izolată - fiecare tranzacţie se execută independent (operaţiile de modificare dintr-o tranzacţie nu pot fi intercalate cu alte operaţii de modificare a aceloraşi date din baza de date, operaţii aflate într-o altă tranzacţie). Ca o consecinţă, modificările efectuate într-o tranzacţie nu depind de altă tranzacţie, deci două tranzacţii asupra aceloraşi date se execută serial.
4. Durabilă - după finalizarea unei tranzacţii şi păstrarea modificărilor, acestea devin permanente, chiar dacă are loc o "cădere" a sistemului (serverul de date trebuie să recupereze aceste modificări).
O modalitate de a respecta proprietăţile tranzacţiilor, în cazul unui acces concurent, este de a construi un plan de execuţie echivalent cu un plan neconcurent (care ar corespunde la o execuţie "serială" a tranzacţiilor. Un astfel de plan presupune că după ce o tranzacţie a devenit activă, deci a început să se execute prima operaţie din aceasta, celelalte tranzacţii cerute spre execuţie nu pot fi executate (sunt trecute într-o stare de aşteptare până la terminarea primei tranzacţii).
Deoarece multe tranzacţii actionează asupra unor date diferite, serverele de date permit intercalarea operaţiilor de gestiune a datelor, chiar dacă se efectuează din tranzacţii diferite. Această posibilitate de lucru creşte numărul de tranzacţii efectuate într-o anumită perioadă de timp prin folosirea resurselor serverului în timp ce o tranzacţie aflată în execuţie necesită date de pe suport. Pentru a păstra consistenţa bazei de date, un astfel de plan de execuţie în paralel a mai multor tranzacţii trebuie să fie echivalent cu unul serial (care este corect). Crearea unui astfel de plan se face de un planificator (scheduler) a operaţiilor de modificare a bazei de date.
Două operaţii asupra bazei de date (citire, modificare), din tranzacţii diferite, intră în conflict dacă vizează aceeaşi dată, din care cel puţin una din operaţii este o operaţie de modificare. Pentru a elimina astfel de conflicte este necesar un mecanism pentru asigurarea izolării. Un astfel de mecanism se poate realiza prin blocarea datelor, care (în mare) este:
· Dacă o tranzacţie cere o operaţie asupra unei date, planificatorul va încerca în prealabil blocarea datei respective pentru această operaţie.
· La o astfel de cerere de blocare, planificatorul verifică dacă data respectivă nu este deja blocată într-un mod conflictual cu cererea curentă, caz în care cererea de blocare nu este realizată şi operaţia este trecută într-o fază de aşteptare până la eliminarea blocajului conflictual, sau se generează o eroare.



Controlul Tranzacţiilor cu instrucţiuni SQL 
Următoarele instrucţiuni SQL sunt utilizate când apar execuţii (commit) sau refaceri (rollback):
 • COMMIT[WORK] 
• SAVEPOINT nume_savepoint 
• ROLLBACK[WORK] to [SAVEPOINT] nume_savepoint 
Notăm că, COMMIT şi ROLLBACK sunt instrucţiuni (blocuri) SQL.
Sintaxa: 
COMMIT[WORK]; 
• Permanentizeaza schimbările în tranzacţia curentă 
• Şterge toate punctele de salvare (Savepoint) din tranzacţie 
• Termină tranzacţia • Eliberează toate blocările (Lock) tranzacţiei 
• Cuvântul cheie WORK este optional
Utilizatorul trebuie să expliciteze sfârşitul tranzacţiei în programul aplicaţie utilizând COMMIT (sau ROLLBACK). 
Dacă nu se execută explicit tranzacţia şi programul se termină anormal, ultima tranzacţie executată va fi anulată. 
• Execuţii implicite (commit) apar în următoarele situaţii: 
1. înainte de o comandă DDL 
2. după o comandă DDL 
3. la închiderea normală a unei baze de date 
Blocurile DDL cauzează mereu execuţii (commit) în timpul execuţiei lor. Dacă introduceţi un bloc DDL după câteva blocuri DML, blocul DDL cauzează apariţia unui commit înaintea propriei execuţii, încheind tranzacţia curentă.
SAVEPOINT 
Sintaxa: 
SAVEPOINT nume_savepoint 
Exemplu : 
SAVEPOINT terminare_actualizari 
Poate fi utilizat pentru a împărţi o tranzacţie în bucăţi mai mici. 
 • Punctele de salvare (savepoints) permit utilizatorului să reţină toată munca sa la orice moment din timp, cu opţiunea de a înregistra mai târziu totul sau a anula totul sau o parte din ea. 
• Astfel, pentru o tranzacţie lungă, se pot salva părţi din ea, pe măsura execuţiei, la sfârşit înregistrându-se sau refăcându-se conţinutul iniţial. 
• La apariţia unei erori nu trebuie executat din nou fiecare bloc.
• La crearea unui nou punct de salvare cu acelaşi nume ca al unuia dinainte, primul punct este şters.
• Numărul maxim de puncte de salvare pentru un proces utilizator este implicit 5.
 •Aceasta limită poate fi schimbată.

[bookmark: _GoBack]ROLLBACK 
ROLLBACK[WORK] to [SAVEPOINT] nume_punct_salvare.
Instrucţiunea ROLLBACK este utilizată pentru a reface un lucru.
Cuvântul cheie "work" este opţional. 
• Întoarcerea la un punct de salvare este de asemenea optională. 
• Dacă se utilizează ROLLBACK fără clauza TO SAVEPOINT, atunci: 
1. se termina tranzacţia 
2. se anulează modificările din tranzacţia curentă 
3. şterge toate punctele de salvare din tranzacţie 
4. eliberează blocările tranzacţiei



